Протистар ялған аяҡ, керпектәр һәм ҡамсылар ярҙамында хәрәкәт итә, төрлө ярһыуҙарға (фототаксис, химиотаксис, термотаксис һ.б.) реакция күрһәтә.). Протистар  бәләкәй хайуандар, үҫемлек организмдары һәм серегән органик матдәләр менән туҡлана, паразит формалар организм өҫтөндә, тән ҡыуышлығында йәки хужа организмы туҡымаларында тереклек итә. Күҙәнәккә аҙыҡ инеү юлдары төрлөсә: пиноцитоз, фагоцитоз, осмотик юл, мембрана аша матдәләр күсә. Ҡабул ителгән аҙыҡты ферменттар тултырылған вакуоляларҙа эшкәртә. Уларҙың ҡайһы берҙәрендә эске  фотосинтетик  симбионттары —  органик булмаған матдәләрҙән органик матдәләрҙе фотосинтез аша синтезлау мөмкинлеге булған хлорелла йәки хлоропласт (мәҫәлән, эвглендар) бар.